**Asta-i toamna!**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Asta-i toamna!

O, cum prinde vântu-n gheare

Frunza veștedă-n rugină,

O aruncă-ntr-o vâltoare,

N-o aude când suspină

Cade la pământ și moare!

Numai toamna e de vină

Cu sângele ei din culoare

Ca o capcană de lumină,

Ce prinde frunzele-n covoare

Și le pictează cu rugină!

...

Asta-i toamna ce-și dă rodul,

O antecameră a morții,

Ca o otravă cu gust dulce,

Cu rece vânt cântând prohodul,

Cu iarna stând în fața porții,

Sub giulgiu alb pe toți să-i culce!